પ્રથમ બોન્ડ મૂવી રિલીઝ થયાના ૫૦ વર્ષ પૂરાં
જેમ્સ બોન્ડની 'ક્વોન્ટમ ઓફ સોલાસ'માં વપરાયેલી કાર ૨ કરોડ રૃપિયામાં વેચાઈ
સુવર્ણ જયંતિ નિમિત્તે યોજાયેલી હરાજીમાં બોન્ડની ચીજોના આશરે ૬ કરોડ ઉપજ્યા
જેમ્સ બોન્ડ સિરિઝની પ્રથમ ફિલ્મ રજૂ થયાને ૫૦ વર્ષ પૂરા થવાની ઉજવણી નિમિત્તે લંડનમાં બોન્ડ ફિલ્મોની વિવિધ ચીજ વસ્તુઓની હરાજી યોજવામાં આવી હતી. આ હરાજી વિખ્યાત ક્રિસ્ટીઝ ઓકશન હાઉસે સંભાળી હતી.
ડેનિયલ ક્રેગ અભિનિત ૨૦૦૮માં રિલિઝ થયેલી બોન્ડ મૂવી 'ક્વોન્ટમ ઓફ સોલાઝ'માં વપરાયેલી બોન્ડકાર એસ્ટન માર્ટિનના હરાજીમાં સૌથી વધારે ૨,૪૧,૩૦૦ પાઉન્ડ (આશરે ૨ કરોડ ૨ લાખ) ઉપજ્યાં હતાં. સમારંભની ખાસિયત એ હતી કે આશરે ૬૦૦ જેટલા વીઆઈપી મહેમાનોની હાજરીમાં બોન્ડ ફિલ્મોના જુદા જુદા કલાકારોએ દરેક વસ્તુઓ રજૂ કરી હતી.
બોન્ડ મૂવીમાં 'એમ' ની ભૂમિકા ભજવતી અભિનેત્રી જૂડી ડેન્ચે 'કેસિનો રોયલ' ફિલ્મમાં બોન્ડની ભૂમિકા ભજવતા ડેનિયલ ક્રેગે પહેરેલું પેન્ટ રજૂ કર્યું હતું. જેના ૪૪,૫૦૦ પાઉન્ડ (આશરે ૩૭ લાખ રૃપિયા) ઉપજ્યા હતાં. જૂડીએ કટાક્ષ કરતા કહ્યું હતું કે આ પેન્ટ વિશે એટલું જ કહી શકાય તેમ છે કે તે ધોયેલું નથી.
જોકે બોન્ડ કાર બાદ હરાજીમાં સૌથી વધુ કિંમતે વેચાયેલી ચીજ હતી બોન્ડની આગામી ફિલ્મ 'સ્કાયફોલ'માં ક્રેગે પહેરેલી ઓમેગા વોચ આ કાંડા ઘડિયાળના ૮૦૦૦ પાઉન્ડ ઉપજવાની ધારણા હતી પરંતુ તે ૧,૫૭,૩૦૦ પાઉન્ડ (આશરે ૬૭ લાખ રૃપિયા)માં વેચાઈ હતી.
હરાજીમાં કુલ ૧૧ નમૂનાઓ ૭,૫૨,૧૦૦ પાઉન્ડ (આશરે ૬ કરોડ ૩૦ લાખ રૃપિયા)માં વેચાયા હતાં. હરાજીમાં મળેલ રકમ વિવિધ ધર્માદા સંસ્થાઓને દાન કરવામાં આવશે.